ดีเดย์ ก.ค.นี้ผุด‘กองทุน’ลุยกู้ตราสาร
ตั้งกองทุนตราสารประเดิมกู้ 2 แสนล้าน
20 ส.ค. 2554

ตั้งกองทุนตราสารประเดิมกู้ 2 แสนล้าน
แหล่งข่าวกระทรวงการคลัง เปิดเผยว่า ในเดือน ก.ค.นี้ จะเปิดตัวกองทุนพัฒนาตลาดตราสารหนี้ ที่ตั้งขึ้นภายใต้กฎหมายการบริหารหนี้สาธารณะ เพื่อทำหน้าที่ออกตราสารระดมทุนหมุนเวียน เพื่อพัฒนาตลาดตราสารหนี้ของไทยให้เป็นเสาหลัก เหมือนการกู้เงินจากธนาคาร และการระดมทุนจากตลาดหุ้น
กองทุนที่ตั้งขึ้นจะวางแผนออกตราสารกู้เงินจำนวน 2 แสนล้านบาท ให้กระทรวงการคลังนำไปใช้หนี้พันธบัตรรัฐบาลที่จะครบอายุในเดือน ก.ย. 2555 จำนวน 2 แสนล้านบาท ซึ่งถือว่าเป็นจำนวนที่สูงมาก เพราะเป็นการออกตราสารหนี้ที่ใช้แก้ไขหนี้สถาบันการเงินมาตั้งแต่ปี 2540
แหล่งข่าว เปิดเผยว่า กองทุนพัฒนาตลาดตราสารหนี้จะช่วยให้การบริหารหนี้ของกระทรวงการคลังมีความคล่องตัวมากขึ้น เพราะหากกระทรวงการคลังกู้เอง กฎหมายกำหนดไว้ว่าต้องกู้วันนี้ และใช้คืนหนี้ในวันรุ่งขึ้นทันที หากกู้หนี้วงเงินสูงจะทำได้ลำบากเพราะต้องกู้มาเตรียมไว้และทยอยจ่าย
อย่างไรก็ตาม หากเป็นการกู้เงินเพื่อใช้หนี้จำนวนไม่มาก กระทรวงการคลังก็จะกู้ใช้หนี้เองเหมือนเดิมที่ผ่านมา โดยจะให้กองทุนพัฒนาตลาดตราสารหนี้ช่วยสนับสนุนในการใช้หนี้ก้อนใหญ่ๆ เท่านั้น โดยกองทุนจะเปิดสำนักงานและเริ่มดำเนินการในเดือน ก.ค.นี้
นอกจากนี้ สำนักงานบริหารหนี้สาธารณะยังอยู่ระหว่างการเจรจาใช้หนี้ต่างประเทศก่อนกำหนดประมาณ 100 ล้านเหรียญสหรัฐ โดยขณะนี้อยู่ระหว่างการเจรจาเงื่อนไขการให้กู้อยู่